Tom n Toms coffee แห่งนี้ ถือเป็นกาแฟแบรนด์ดังที่มาจากเกาหลี (แต่ขอบอกเค้าใช้เมล็ดกาแฟไทยนี่แหละ)เป็นร้านกาแฟที่อาจจะดูใหม่สำหรับเราๆ คนไทยหรือชาวเชียงใหม่  หรือโดยเฉพาะคนที่ชอบเกาหลี แต่ส่วนตัวแล้วรู้สึกเฉยๆ นะ  กินได้ สะดวกดี แต่ไม่ถึงขั้นติดใจจนอยากกลับมาอีก

เมนูกาแฟต่างๆ ก็ถือว่าเป็นมาตรฐานสากลทั่วไป ส่วนตัวผมรู้สึกเหมือนเขามีสตาร์บัคส์เป็นต้นแบบ ทั้งเมนู ทั้งขนาดของแก้ว ทั้งโลโก้ มันมีกลิ่นอายคล้ายๆ สตาร์บัคส์  ราคาก็ค่อนข้างสูงเลยทีเดียว  

วันที่ผมไปชิมได้ลองสั่ง Americano ร้อนแก้วใหญ่ ราคา 95 บาท ซึ่งถือว่าราคาก็พอรับได้ แต่รสชาติกาแฟไม่ถือว่าโดดเด่น ดึงดูดหรือถูกใจมากนัก  รสชาติก็รับได้ ถือว่ามีมาตรฐาน  ส่วนการบริการผมรู้สึกไม่ค่อยดีเท่าไหร่ ไม่ใช่พนักงานไม่ต้อนรับ แต่จำนวนพนักงานเต็มร้านกลับบริการได้ไม่รวดเร็วและทั่วถึงเท่าที่ควร  ซึ่งหากเทียบแล้วในทำเลตรงนี้ที่ Star Avenue ยังมีร้านกาแฟตัวเลือกอื่นๆ อีกหลายร้าน   แต่จุดเด่นของที่นี่คือเปิด 24 ชม. เป็นจุดที่ผมชอบมาก เพราะผมดื่มกาแฟได้ทุกเวลา รู้สึกสะดวกดี

จุดขายอีกอย่างหนึ่งที่ดูใหม่ คือ เจ้าหลอดไฟที่เอาไว้บอกเราว่าถึงคิวแล้ว  เวลามีลูกค้าสั่งไว้ก่อนหน้าเราหลายแก้ว เราสามารถมานั่งรอที่โต๊ะพร้อมเจ้าหลอดไฟกลมๆ อันนี้  ถ้าถึงคิวเราเจ้าหลอดไฟมันก็จะกะพริบ เป็นสัญญาณว่าให้เราไปรับกาแฟที่สั่งไว้ได้เลย  สะดวกดี  ที่นี่มีแอร์และ wifi นั่งสบายๆ 